DEGALŲ IŠ ATSINAUJINANČIŲ ENERGIJOS IŠTEKLIŲ APSKAITOS VIENETŲ PERLEIDIMO SUTARTIS 

Vilnius


XXXXX“, juridinio asmens kodas XXXXX, buveinės adresas XXXXX, Lietuvos Respublika, atstovaujama XXXXX, veikiančios pagal XXXXX (toliau – Pardavėjas),
ir
XXXXX“, juridinio asmens kodas XXXXX, buveinės adresas XXXXX., atstovaujama  XXXXX, veikiančio pagal bendrovės įstatus (toliau - Pirkėjas), toliau kartu vadinamos „Šalimis“, o bet kuri iš jų atskirai – „Šalimi“, 

SUSITARĖ IR SUDARĖ ŠIĄ DEGALŲ IŠ ATSINAUJINANČIŲ ENERGIJOS IŠTEKLIŲ APSKAITOS VIENETŲ PERLEIDIMO SUTARTĮ (toliau – Sutartis):

1. Sutarties dalykas
1.1. Šioje Sutartyje nustatyta tvarka ir sąlygomis Pardavėjas įsipareigoja perleisti Pirkėjui už 2027 metus sukurtus (sugeneruotus) degalų iš atsinaujinančių energijos išteklių (toliau – DAEI) apskaitos vienetus, o Pirkėjas įsipareigoja įsigyti DAEI apskaitos vienetus bei sumokėti už juos Sutartyje numatytą kainą Sutartyje nustatyta tvarka.
1.2. Preliminarus perleidžiamų DAEI apskaitos vienetų skaičius (po daugiklio) – XXXXXX vnt. Faktinis perleidžiamų DAEI apskaitos vienetų skaičius gali būti didesnis  už preliminarų kiekį ne daugiau kaip 30 (trisdešimt) procentų, atsižvelgiant į faktiškai sukurtą, Baltpool DAEI apskaitos vienetų sistemoje apskaitytą ir Pardavėjo galimą perleisti DAEI apskaitos vienetų kiekį.
1.3. DAEI apskaitos vienetų buvusių perleidimų skaičius – 0 (nulis)
1.4. DAEI vienetų kilmės metai – 2027
1.5. DAEI apskaitos vienetai sugeneruoti naudojant kitas žaliavas – elektra.
1.6. DAEI vienetų tipas - kiti tvarūs DAEI. 
1.7. DAEI apskaitos vienetai Pirkėjui perleidžiami periodiškai dalimis pagal Pardavėjo parengtą ir Pirkėjui pateiktą grafiką. Šalys susitaria, kad DAEI apskaitos vienetai perduodami per 2027 metus, o paskutinis perdavimas gali būti atliekamas 2028 m. sausį. Pardavėjas turi teisę tikslinti perdavimo grafiką, jeigu tai būtina dėl DAEI apskaitos vienetų sugeneravimo, apskaitos, Baltpool DAEI apskaitos vienetų sistemos veikimo ar kitų nuo Pardavėjo nepriklausančių aplinkybių.
1.8. Pardavėjas Baltpool DAEI apskaitos vienetų sistemoje kas mėnesį deklaruoja per ataskaitinį mėnesį suvartotos elektros energijos kiekį. DAEI apskaitos vienetai apskaičiuojami Baltpool DAEI apskaitos vienetų sistemoje pagal joje taikomas formules ir taisykles.
1.9. Sutartis sudaroma vadovaujantis DAEI apskaitos vienetų aukciono sąlygomis ir Pirkėjo aukcione pateiktu pasiūlymu. Esant prieštaravimui tarp Sutarties, aukciono sąlygų ir Pirkėjo pasiūlymo, taikomos Pardavėjui palankesnės nuostatos, kiek tai neprieštarauja imperatyvioms teisės aktų nuostatoms.

2. Perleidžiamų DAEI apskaitos vienetų kaina ir mokėjimo tvarka
2.1. Vieno DAEI apskaitos vieneto įkainis yra XXXXX Eur be PVM. Preliminari bendra Sutarties kaina, apskaičiuota pagal preliminarų perleidžiamų DAEI apskaitos vienetų kiekį, yra XXXXXX Eur be PVM, PVM suma yra XXXXX Eur, o preliminari bendra Sutarties kaina su PVM yra XXXXX Eur.
2.2. Galutinė pagal Sutartį mokėtina kaina apskaičiuojama faktinį Pirkėjui perleistų DAEI apskaitos vienetų kiekį padauginus iš Sutarties 2.1 punkte nurodyto vieno DAEI apskaitos vieneto įkainio. Jeigu faktinis kiekis skiriasi nuo preliminaraus kiekio, kaina perskaičiuojama pagal šiame punkte nustatytą taisyklę.
2.3. Po kiekvieno ataskaitinio mėnesio deklaracijos Baltpool DAEI apskaitos vienetų sistemoje ir Pirkėjui perleidžiamų DAEI apskaitos vienetų kiekio nustatymo, Baltpool DAEI sistemoje suformuoto vienetų perleidimo pavedimo iš Pardavėjo sąskaitos Pirkėjui, Pardavėjas išrašo Pirkėjui PVM sąskaitą faktūrą už faktiškai Pirkėjui perleidžiamus DAEI apskaitos vienetus.
2.4. Pirkėjas atsiskaito su Pardavėju per 20 (dvidešimt) kalendorinių dienų nuo PVM sąskaitos faktūros išrašymo dienos, jeigu Šalys raštu nesusitaria kitaip.
2.5. Jeigu faktinis Pirkėjui perleidžiamų DAEI apskaitos vienetų kiekis viršija preliminarų kiekį, papildomai mokėtina suma apskaičiuojama pagal Sutarties 2.1 punkte nurodytą vieno DAEI apskaitos vieneto įkainį ir apmokama šiame skyriuje nustatyta tvarka.  
2.6. Pirkėjui vėluojant sumokėti bet kurią pagal Sutartį mokėtiną sumą, Pirkėjas moka Pardavėjui 0,05 (penkių šimtųjų) procento dydžio delspinigius nuo laiku nesumokėtos sumos už kiekvieną uždelstą kalendorinę dieną. Delspinigių sumokėjimas neatleidžia Pirkėjo nuo pareigos tinkamai įvykdyti mokėjimo prievolę. 
2.7. Pirkėjui vėluojant sumokėti bet kurią pagal Sutartį mokėtiną sumą ilgiau kaip 10 (dešimt) darbo dienų, Pardavėjas turi teisę vienašališkai nutraukti Sutartį dėl Pirkėjo kaltės ar nepradėti ir (ar) sustabdyti DAEI apskaitos vienetų perleidimą ir reikalauti Pirkėjo atlyginti visus Pardavėjo patirtus nuostolius. 
2.8. Pirkėjo sumokėtos sumos pirmiausia dengiamos Pardavėjo patirtoms išlaidoms, susijusioms su reikalavimo pareiškimu ar skolos išieškojimu, po to palūkanoms, delspinigiams, netesyboms ir galiausiai pagrindinei prievolei, nepriklausomai nuo to, kokią mokėjimo paskirtį nurodo Pirkėjas.

3. Nuosavybės teisės į DAEI apskaitos vienetus perėjimas Pirkėjui
3.1. Nuosavybės teisė į atitinkamus DAEI apskaitos vienetus Pirkėjui pereina nuo jų perleidimo akceptavimo Baltpool DAEI apskaitos vienetų sistemoje momento, kuris privalo būti ne vėliau kaip per dvi darbo dienas po Perleidimo suformavimo iš Pardavėjo pusės. Pardavėjas įsipareigoja per 2 darbo dienas nuo perleidimo pavedimo suformavimo DAEI sistemoje informuoti Pirkėją  apie tokį pavedimą  el. paštu XXXXXXXX   
3.2. Pirkėjas atsako už bet kokį perleidimo vėlavimą ar neįvykimą, jeigu jis atsiranda dėl Pirkėjo veiksmų, neveikimo, netikslių duomenų, netinkamo paskyros administravimo ar kitų nuo Pirkėjo priklausančių aplinkybių. 
3.3. Jeigu Pirkėjas dėl bet kokių nuo jo priklausančių aplinkybių per 10 darbo dienų nuo Pardavėjo Baltpool DAEI apskaitos vienetų sistemoje suformuoto perleidimo pavedimo ir pranešimo Pirkėjui pateikimo dienos  nepriima DAEI apskaitos vienetų arba neatlieka kitų nuo Pirkėjo priklausančių veiksmų, būtinų jų perleidimui užregistruoti Baltpool DAEI apskaitos vienetų sistemoje, laikoma, kad Pirkėjas pažeidė Sutartį. Tokiu atveju Pardavėjas turi teisę sustabdyti Sutarties vykdymą, nutraukti Sutartį ir parduoti atitinkamus DAEI apskaitos vienetus kitam asmeniui, o Pirkėjas privalo atlyginti Pardavėjo patirtus nuostolius.

4. Šalių pareiškimai ir garantijos
4.1. Pardavėjo atstovas (-ai) užtikrina, kad yra priimti visi būtini sprendimai, gauti leidimai bei sutikimai, reikalingi šios Sutarties pasirašymui, jis turi visus reikiamus įgaliojimus pasirašyti šią Sutartį, nepažeidžia Pardavėjo įstatų, sudarydamas šią Sutartį jis Pardavėjo ir/ar Pardavėjo valdymo organų narių atžvilgiu veikia sąžiningai ir protingai. 
4.2. Pirkėjo atstovas (-ai) užtikrina, kad yra priimti visi būtini sprendimai, gauti leidimai bei sutikimai, reikalingi šios Sutarties pasirašymui, jis turi visus reikiamus įgaliojimus pasirašyti šią Sutartį, nepažeidžia Pirkėjo įstatų, sudarydamas šią Sutartį jis Pirkėjo ir/ar Pirkėjo valdymo organų narių atžvilgiu veikia sąžiningai ir protingai. 

5. Sankcijos ir atitiktis
5.1. Pirkėjas patvirtina ir visą Sutarties galiojimo laiką garantuoja, kad jam, jo galutiniams naudos gavėjams, akcininkams, valdymo organų nariams, atstovams ir kitiems asmenims, tiesiogiai ar netiesiogiai susijusiems su Pirkėju ar šios Sutarties vykdymu, taip pat Pirkėjo tiesiogiai ar netiesiogiai pasitelkiamiems tiekimo grandinės dalyviams netaikomos tarptautinės sankcijos, embargai arba kitos ribojamosios priemonės, kurias nustato, taiko ar administruoja Jungtinės Tautos, Europos Sąjunga, Jungtinės Amerikos Valstijos, Jungtinė Karalystė ar Lietuvos Respublika. 
5.2. Pirkėjas užtikrina, kad iš šios Sutarties vykdymo tiesioginės ar netiesioginės naudos negaus sankcionuoti subjektai, sankcijų sąrašuose esantys asmenys ar su jais susiję asmenys, taip pat kad DAEI apskaitos vienetai, lėšos, teisės ar kita pagal Sutartį gaunama nauda nebus naudojama draudžiamiems tikslams, Sankcijoms apeiti ar kitiems teisės aktų reikalavimams pažeisti. Jeigu konkrečiu atveju taikoma, Pirkėjas taip pat įsipareigoja laikytis Europos Sąjungos dvejopo naudojimo prekių kontrolės reikalavimų ir Lietuvos Respublikoje taikomų eksporto kontrolės reikalavimų. 
5.3. Pirkėjas patvirtina, kad yra susipažinęs su tinklalapyje www.ltg.lt paskelbta LTG įmonių grupėje taikoma Sankcijų įgyvendinimo ir kontrolės politika, Atsparumo korupcijai politika ir jose nurodytais principais. Pirkėjas patvirtina, kad atitinka šiuose dokumentuose nustatytus reikalavimus, keliamus LTG įmonių kontrahentams, ir įsipareigoja laikytis juose nustatytų įpareigojimų, keliamų LTG įmonių kontrahentams. 
5.4. Pardavėjas turi teisę atlikti Pirkėjo, su Pirkėju susijusių asmenų, mokėjimų ir Sutarties vykdymui reikšmingų aplinkybių atitikties patikrą. Pardavėjas turi teisę prašyti Pirkėjo pateikti reikalingus dokumentus ir informaciją, būtinus Sankcijų, nacionalinio saugumo, pinigų plovimo prevencijos ar kitų atitikties reikalavimų patikrai atlikti, įskaitant informaciją apie Pirkėjo akcininkų struktūrą, galutinius naudos gavėjus, valdymo organų narius, mokėjimų šaltinius ir Pirkėjo galimybę priimti DAEI apskaitos vienetus Baltpool DAEI apskaitos vienetų sistemoje.
5.5. Pirkėjas įsipareigoja per 1 (vieną) darbo dieną nuo Pardavėjo rašytinio prašymo gavimo pateikti visus šiame skyriuje nurodytus dokumentus ir informaciją. Pardavėjas turi teisę šią informaciją teikti kompetentingoms institucijoms, finansų įstaigoms, LTG įmonių grupės bendrovėms ir kitiems asmenims, kai tai būtina Sankcijų, nacionalinio saugumo, eksporto kontrolės ar kitų atitikties reikalavimų patikrai ir kontrolei. 
5.6. Jeigu Pirkėjas nesutinka su Pardavėjo vertinimu dėl Pirkėjo, su Pirkėju susijusių asmenų, mokėjimų, DAEI apskaitos vienetų perleidimo ar kitų Sutarties vykdymui reikšmingų aplinkybių rizikingumo dėl Sankcijų, nacionalinio saugumo, eksporto kontrolės ar kitų atitikties reikalavimų, Pirkėjas įsipareigoja pateikti Lietuvos Respublikos kompetentingos institucijos išvadą arba kitus patikimus ir nepriklausomus įrodymus, paneigiančius Pardavėjo vertinimą. 
5.7. Jeigu Pardavėjui kyla pagrįstų įtarimų, kad Sutarties sudarymas ar vykdymas gali pažeisti Sankcijų, nacionalinio saugumo, eksporto kontrolės, pinigų plovimo prevencijos ar kitus atitikties reikalavimus, Pardavėjas turi teisę nedelsdamas sustabdyti Sutarties vykdymą, įskaitant DAEI apskaitos vienetų perleidimą Baltpool DAEI apskaitos vienetų sistemoje, be atsakomybės ir be pareigos atlyginti galimus Pirkėjo nuostolius ar išlaidas per sustabdymo laikotarpį. 
5.8. Kol Pirkėjas nepateikia Pardavėjui dokumentų, informacijos, kompetentingos institucijos išvados ar kitų patikimų įrodymų, paneigiančių Pardavėjo vertinimą dėl atitinkamos rizikos, Pardavėjas neturi pareigos vykdyti Sutarties, inicijuoti ar patvirtinti DAEI apskaitos vienetų perleidimo, o Pirkėjui neatlyginamos jokios jo galimos išlaidos ar nuostoliai, susiję su Sutarties vykdymo sustabdymu ar nevykdymu. 
5.9. Paaiškėjus, kad Pirkėjo pateikta informacija yra netiksli, klaidinga ar klaidinanti, Pirkėjui nepateikus Pardavėjo prašomų dokumentų per nustatytą terminą, Pirkėjui ar su juo susijusiems asmenims tiesiogiai ar netiesiogiai taikant Sankcijas arba Pardavėjui kilus pagrįstų įtarimų, kad Sutarties vykdymas gali sukelti Sankcijų, nacionalinio saugumo, eksporto kontrolės ar kitų teisės aktų pažeidimo riziką, Pardavėjas turi teisę nedelsdamas sustabdyti Sutarties vykdymą. Jeigu per 2 (du) mėnesius nuo Sutarties vykdymo sustabdymo rizikos aplinkybės neišnyksta arba Pirkėjas nepateikia dokumentų, kompetentingos institucijos išvados ar kitų patikimų įrodymų, paneigiančių Pardavėjo vertinimą, Pardavėjas turi teisę vienašališkai nutraukti Sutartį, raštu informuodamas Pirkėją.
5.10. Pirkėjas privalo atlyginti visus Pardavėjo patirtus tiesioginius ir netiesioginius nuostolius, valstybės institucijų paskirtas baudas, sankcijas, mokėjimus, pagrįstas išlaidas, įskaitant teisinius kaštus, ir kitas neigiamas pasekmes, atsiradusias dėl Pirkėjo pareigų pagal šį skyrių nevykdymo ar netinkamo vykdymo. 
5.11. Konfidencialumo įsipareigojimo pažeidimu nelaikomas informacijos, susijusios su Sankcijų įgyvendinimo ir kontrolės politikos, teisės aktų ar kompetentingų institucijų reikalavimų pažeidimu, atskleidimas kompetentingoms institucijoms, finansų įstaigoms ar LTG įmonių grupės bendrovėms, jeigu toks atskleidimas būtinas teisės aktų, sankcijų kontrolės, nacionalinio saugumo ar Sutarties vykdymo rizikų valdymo tikslais.
5.12. Šio skyriaus nuostatų pažeidimas laikomas esminiu Sutarties pažeidimu ir suteikia Pardavėjui teisę taikyti šiame skyriuje ir Sutartyje nustatytas teisių gynimo priemones.

6. Konfidencialumo įsipareigojimai ir duomenų apsauga
6.1. Šalys sutinka laikyti Sutarties sąlygas, visą dokumentaciją ir informaciją, kurią Šalys gauna viena iš kitos vykdydamos Sutartį, konfidencialia ir be išankstinio kitos Šalies rašytinio sutikimo neatskleisti jos tretiesiems asmenims, išskyrus atvejus, kai informacijos atskleidimas būtinas Sutarties vykdymui, teisėtų interesų apsaugai arba privalomas pagal teisės aktus.
6.2. Konfidenciali informacija gali būti atskleista Šalies darbuotojams, valdymo organams, auditoriams, teisininkams, konsultantams, finansų įstaigoms, LTG įmonių grupės bendrovėms ir kitiems asmenims, kuriems tokia informacija būtina Sutarties vykdymo ar teisėtų interesų užtikrinimo tikslais.
6.3. Už neteisėtą konfidencialios informacijos atskleidimą ar naudojimą kalta Šalis privalo atlyginti kitai Šaliai dėl to patirtus nuostolius.
6.4. Šalys įsipareigoja užtikrinti, kad vykdant Sutartį asmens duomenys būtų tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 ir kitais asmens duomenų tvarkymą reglamentuojančiais teisės aktais. Kiekviena Šalis privalo informuoti savo darbuotojus ir kitus su Šalimi susijusius duomenų subjektus apie kitos Šalies atliekamą jų asmens duomenų tvarkymą.

7. Nenugalimos jėgos aplinkybės ir valstybės veiksmai
7.1. Šalis atleidžiama nuo atsakomybės už Sutarties neįvykdymą ar netinkamą įvykdymą, jeigu įrodo, kad tai lėmė nenugalimos jėgos aplinkybės, kaip jos suprantamos pagal Lietuvos Respublikos civilinio kodekso 6.212 straipsnį ir taikytinus teisės aktus.
7.2. Šalis, negalinti vykdyti Sutarties dėl nenugalimos jėgos aplinkybių, privalo apie tai raštu informuoti kitą Šalį nedelsdama, bet ne vėliau kaip per 5 kalendorines dienas nuo tokių aplinkybių atsiradimo ar paaiškėjimo.
7.3. Šalis, besiremianti nenugalimos jėgos aplinkybėmis, privalo imtis pagrįstų priemonių jų poveikiui sumažinti ir informuoti kitą Šalį apie tokių aplinkybių pasibaigimą.
7.4. Jeigu nenugalimos jėgos aplinkybės tęsiasi ilgiau kaip 2 mėnesius ir dėl jų Sutarties vykdymas iš esmės tampa neįmanomas, bet kuri Šalis turi teisę nutraukti Sutartį, raštu įspėjusi kitą Šalį prieš 5 kalendorines dienas.

8. Sutarties pakeitimas, vykdymo sustabdymas ir nutraukimas
8.1. Sutartis gali būti keičiama tik rašytiniu Šalių susitarimu, išskyrus Sutartyje aiškiai numatytus vienašalio Sutarties vykdymo sustabdymo ar nutraukimo atvejus.
8.2. Pardavėjas turi teisę sustabdyti Sutarties vykdymą, įskaitant DAEI apskaitos vienetų perleidimą, jeigu Pirkėjas laiku nesumoka, nepateikia prašomų dokumentų ar informacijos, negali priimti DAEI apskaitos vienetų arba pažeidžia Sankcijų ir atitikties reikalavimus.
8.3. Pardavėjas turi teisę vienašališkai nutraukti Sutartį, raštu informavęs Pirkėją, jeigu Pirkėjas iš esmės pažeidžia Sutartį, vėluoja atsiskaityti ilgiau kaip 10 darbo dienų, nepateikia prašomų dokumentų ar informacijos, negali priimti DAEI apskaitos vienetų arba pažeidžia Sankcijų ir atitikties nuostatas.
8.4. Sutarties nutraukimas neatleidžia Pirkėjo nuo pareigos sumokėti iki Sutarties nutraukimo susidariusias sumas, delspinigius, netesybas ir atlyginti Pardavėjo patirtus nuostolius.
8.5. Pirkėjas negali perleisti Sutarties ar iš jos kylančių teisių ir pareigų tretiesiems asmenims be išankstinio rašytinio Pardavėjo sutikimo.

9. Atsakomybė ir nuostolių atlyginimas 

9.1. Šalys atsako už Sutarties neįvykdymą ar netinkamą įvykdymą Lietuvos Respublikos teisės aktų ir Sutarties nustatyta tvarka. 
9.2. Pirkėjas privalo atlyginti Pardavėjui visus nuostolius, išlaidas, valstybės institucijų paskirtas baudas ar sankcijas, atsiradusias dėl Pirkėjo Sutarties pažeidimo, netikslių duomenų pateikimo, pavėluoto atsiskaitymo, DAEI apskaitos vienetų nepriėmimo ar kitų nuo Pirkėjo priklausančių aplinkybių. 
9.3. Netiesioginiai nuostoliai ir negautos pajamos atlyginami tik tais atvejais, kai jie atsirado dėl Pirkėjo tyčios, didelio neatsargumo, Sankcijų ir atitikties nuostatų bei konfidencialumo įsipareigojimo pažeidimo arba kito esminio Sutarties pažeidimo. 
9.4. Pardavėjo atsakomybė pagal Sutartį ribojama tiesioginiais pagrįstais nuostoliais, išskyrus atvejus, kai žala padaryta Pardavėjo tyčia arba dėl didelio neatsargumo.

10. Taikoma teisė ir ginčų sprendimas
10.1. [bookmark: _Ref44502721]Šiai Sutarčiai taikoma Lietuvos Respublikos teisė. Pardavėjas ir Pirkėjas susitarė, kad bet koks su šia Sutartimi susijęs ar iš jos kylantis ginčas ir (ar) reikalavimas sprendžiamas abipusiu Šalių sutarimu. Šalims nepavykus susitarti, ginčas nagrinėjamas Lietuvos Respublikos kompetentingame teisme pagal Pardavėjo buveinės vietą, jeigu imperatyvios teisės aktų nuostatos nenustato kitaip.

11. Kitos nuostatos 
11.1. Visi pagal Sutartį teikiami pranešimai, prašymai, patvirtinimai, sąskaitos, reikalavimai ir kita informacija laikomi tinkamai pateiktais, jeigu jie pateikiami raštu, elektroniniu paštu ar kita Šalių raštu suderinta priemone Sutartyje nurodytais kontaktais. Šalis privalo raštu informuoti kitą Šalį apie savo rekvizitų ar kontaktinių duomenų pasikeitimą, o to nepadariusi prisiima dėl nepranešimo atsiradusias pasekmes.
11.2. Ši Sutartis įsigalioja nuo jos pasirašymo momento ir galioja iki 2026 m. gruodžio 31 d., o neįvykdytų įsipareigojimų atžvilgiu – iki visiško jų įvykdymo.
11.3. Sutartis sudaryta dviem vienodą teisinę galią turinčiais egzemplioriais, po vieną kiekvienai Šaliai. Jeigu Sutartis pasirašoma kvalifikuotais elektroniniais parašais, sudaromas vienas elektroninis Sutarties egzempliorius.

12. Juridiniai šalių adresai ir parašai 
	
Pirkėjas
XXXXX
Juridinio asmens kodas XXXXX
PVM mokėtojo kodas XXXXX
Adresas: XXXXXXX
Atsisk. sąsk.: XXXXX
tel. XXXXX
el. paštas: XXXXXX 

________________________________

XXXXX

	
Pardavėjas
XXXXX
Įmonės kodas: XXXX
Adresas: XXXX
Tel.: XXXX
El. p.: XXXXX
Atsisk. sąsk.: XXXX
Bankas: XXXXX


________________________________
XXXXX













Sutarties rengėjas: Augustinas Bruožys +370 62953457 , el.p augustinas.bruozys@ltgkc.lt

